RESOLUCIÓN do 21 de outubro de 2011 pola que se resolve a convocatoria das axudas de apoio á etapa predoutoral do Plan Galego de Investigación, Innovación e Crecemento 2011-2015 (Plan I2C) para o ano 2011.
Consellería de Educación e Ordenación Universitaria — III. Outras disposicións — 24/10/2011

A Orde do 6 de xullo de 2011 (DOG núm. 136, do 15 de xullo) establece as bases que rexerán a concesión das axudas de apoio á etapa predoutoral, no marco do Plan Galego de Investigación, Innovación e Crecemento 2011-2015 (Plan I2C) para o ano 2011, en réxime de concorrencia competitiva.
No artigo 2 da dita orde de convocatoria determínanse os requisitos que deberían cumprir os candidatos das axudas correspondentes ao Programa de apoio á etapa predoutoral.
De acordo co establecido no artigo 5 desta convocatoria, desde o día 30 de agosto ao 8 de setembro de 2011 expuxéronse as listas provisionais de solicitudes admitidas e excluídas, e durante ese mesmo prazo os interesados puideron formular as reclamacións para emendar erros e faltas de documentos ante a Secretaría Xeral de Universidades.
Rematado este prazo, as solicitudes admitidas foron estudadas pola comisión de selección definida no artigo 6 da propia orde de convocatoria.
En consecuencia, de acordo co establecido no artigo 7 das bases da convocatoria, e atendendo á proposta de concesión elevada pola citada comisión de selección, na súa reunión de 14 de outubro de 2011, a través da Secretaría Xeral de Universidades,
Primeiro. Conceder as axudas de apoio á etapa predoutoral para o ano 2011 ás universidades do SUG que contraten os solicitantes dunha praza do Programa de apoio á etapa predoutoral que se relacionan no anexo I.
Segundo. Establecer a seguinte listaxe de agarda cos solicitantes que, non resultando seleccionados, teñan unha puntuación total igual ou superior a 2,6105 puntos para determinar posibles substitucións, que se relacionan no anexo II.
Terceiro. As solicitudes que figuran relacionadas no anexo III desta resolución entenderanse denegadas ou desestimadas, de acordo coas causas que nel se indican.
Cuarto. As axudas concedidas serán financiables polo FSE, no eixe 3, tema prioritario 74, no marco do Programa operativo FSE Galicia 2007-2013, nunha porcentaxe máxima do 80%. Por iso, as universidades beneficiarias das axudas e os/as solicitantes contratados/as deberán cumprir as normas recollidas no Regulamento (CE) 1828/2006 da Comisión, do 8 de decembro de 2006, polo que se fixan normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Feder, ao FSE e ao Fondo de Cohesión; no Regulamento (CE) n.º 1081/2006 do Parlamento Europeo e do Consello, do 5 de xullo de 2006, relativo ao FSE e polo que se derroga o Regulamento (CE) n.º 1748/1999; as normas de información e publicidade dos fondos contidos no Regulamento 1828/2006 da Comisión, do 8 de decembro (L 371/1, DOUE do 27 de decembro de 2006), e no resto de normativa que resulte de aplicación.
O artigo 8 da orde de convocatoria establece que as universidades serán as encargadas do pagamento dos correspondentes contratos, así como da presentación da xustificación ante a Secretaría Xeral de Universidades para proceder ao libramento das axudas.
Para poder proceder ao libramento dos fondos será preciso que a universidade correspondente remita, na data límite do 30 de novembro do exercicio correspondente á anualidade de que se trate, a xustificación da axuda. O cofinanciamento co Fondo Social Europeo (FSE) implica que os/as beneficiarios deberán cumprir as seguintes obrigas:
a) Primeiro pagamento: presentar certificación do gasto e pagamentos realizados, xunto coas nóminas, os recibos de pagamento e os boletíns de cotización á Seguridade Social dos/as contratados/as.
b) Seguintes pagamentos: certificación dos gastos e pagamentos realizados, xunto coas nóminas, os recibos de pagamento e os boletíns de cotización á Seguridade Social dos/as contratados/as. Para estes pagamentos a universidade poderá presentar a xustificación con periodicidade semestral, antes do 31 de maio para o primeiro semestre e antes do 30 de novembro para o segundo.
c) Último pagamento: corresponde ao período final do contrato, no ano 2014, ademais do indicado na alínea b) o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto, das distintas administracións públicas competentes ou dos seus organismos, entes ou sociedades.
Enténdese que os pagamentos que se efectúen desde a data límite de xustificación da anualidade corrente ata final de ano corresponden á anualidade seguinte e, polo tanto, poderán presentarse como xustificante para o cobramento desta anualidade.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, de 13 de xuño, de subvencións de Galicia, transcorrido o prazo establecido de xustificación sen que se presentase esta ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Quinto. A duración dos contratos será dun máximo de tres anos, que se desenvolverán entre o 1 de novembro de 2011 e o 31 de outubro de 2014.
Sexto. Contra esta resolución, que esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria no prazo dun mes a partir do día seguinte ao da publicación da resolución no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 21 de outubro de 2011.
Universidade da Coruña:
Universidade de Santiago de Compostela:
Universidade de Vigo:
Motivo da exclusión: